'Moenie op skuld koop – draai jou sente juis nou om' | Netwerk24
'Moenie op skuld koop – draai jou sente juis nou om'
Deur William Horne 23 Maart 2020 12:24
Moenie nou uit paniek inkopies doen op skuld nie – op die oomblik moet almal eerder so fyn as moontlik met hul geld werk.
Paniekaankope is nie net onnodig te midde van die Covid-19-uitbreking nie, maar ook skadelik vir jou finansiële welsyn. Foto: Getty Images
Dis die waarskuwing van die Nasionale Kredietreguleerder (NKR), wat sê Suid-Afrikaners moet pasop wanneer hulle voorberei vir die ergste wat die Covid-19-uitbreking betref.
"Baie Suid-Afrikaners voel oorweldig, en leef in angs weens die vinnige verspreiding van Covid-19, wat 'n ongekende bedreiging vir Suid-Afrika en die wêreld inhou," sê die NKR Maandag in 'n verklaring.
Nomsa Motshegare, uitvoerende hoof van die NKR, sê paniekaankope word meestal op krediet gedoen en dit stel verbruikers bloot aan talle risiko's.
Volgens Motshegare is dit nou die tyd om soveel as moontlik geld beskikbaar te hê in geval van 'n werklike noodgeval.
Die meeste van die goedere wat angstige verbruikers opgaar, is "onnodig".
Talle kleinhandelaars het reeds aangekondig dat hulle oorgenoeg voorraad het om aan Suid-Afrikaners se behoeftes te voldoen, ondanks die pandemie.
Paniekaankope vererger dus net jou skuldvlakke in 'n tyd waar jy toegang tot soveel geld as moontlik nodig het, sê Motshegare.
Meer oor: Nomsa Motshegare | Covid-19 | Geldsake | Nasionale Kredietreguleerder | Krediet | Koronavirus | Skuld | Nkr